Pandėlio geležinkelio stotis

Pandėlio geležinkelio stotis – buvusi stotis Pandėlio miesto rytinėje dalyje, prie Skapiškio–Suvainiškio geležinkelio. Išlikęs stoties namas, sandėlis, tilto per Apaščią atramos.

 Istorija 

Per I pasaulinį karą nuo 1915 m. pabaigos iki 1917 m. vasaros vidurio Vokietijos–Rusijos frontas įstrigo miškingoje, pelkėtoje Gudijoje ir palei Dauguvos upę Latvijoje. Tada vokiečiai, norėdami aprūpinti savąją kariuomenę ir išgabenti miško medžiagų, žemės ūkio produktų, kitokio turto į Vokietiją, pafrontės zonoje nutiesė nemažai geležinkelių.Rimantas Prascevičius. Pro Pandėlį važiavo traukiniai. – „Panevėžio rytas“, 1995-11-10. Skapiškio–Suvainiškio siaurasis geležinkelis priklausė organizacijai „Militär-Eisenbahn Dienst“. Prie karo metais nutiesto geležinkelio įkurta Pandėlio stotis.

XX a. tarpukariu geležinkelis jau priklausė Lietuvai, traukinys stodavo Skapiškio II, Sriubiškių, Panemunio sustojimo vietose ir Pandėlio stotyje. Traukiniams su vienu K4 serijos garvežiu buvo nustatytas toks svoris: 50–55 tonos vasarą ir 40–45 tonos žiemą. Dalį krovinio sudarydavo Pandėlio pieninėje pagamintas sviestas. Lietuvos susisiekimo ministerija planavo kelio ruožą Pandėlys–Skapiškis išplatinti iki 750 mm, taip pat nutiesti tokio paties pločio ruožus Pandėlys–Biržai, Skapiškis–Svėdasai–Anykščiai ir kt.Vilma Bičiūnaitė. Per Pandėlį vėl „važiuoja“ siaurukas. 2021-07-14, Grokiskis.lt (tikrinta 2023-08-16).

Pandėlio stotyje buvo pakraunamos ir iškraunamos prekės, mediena, atvažiuodavo bei išvažiuodavo keleiviai. Čia buvo viešos įstaigos, nemažai įmonių, daugiau keleivių į Pandėlį vykdavo turgaus dienomis,Violeta Aleknienė. Siaurasis geležinkelis Skapiškis–Suvainiškis. // psl. 27 taip pat per Šv. Onos atlaidus. Pandėlio stotis buvo mūrinė, pastate buvo darbuotojų kambarys, koridorius, laukiamoji salė, stotyje gyveno jos viršininkas Alfonsas Zurlys.Raišienė A. Prisiminimai, 2024, V. Aleknienės asmeninis archyvas. Šalia stoties stovėjo didelis sandėlis, buvo pakraunama ir iškraunama daug krovinių, ties stotimi kelis šimtus metrų tęsėsi kelios bėgių linijos. Garvežiai nuvažiuodavo prie Apaščios upelio iš šulinio prisipumpuoti vandens.Karpinskienė (Likaitė) N. Prisiminimai, 2023, V. Aleknienės asmeninis archyvas. 1929 m. pastatytas Pandėlio stoties depas, kuriame galėdavo apsigręžti traukiniai. Stotyje būdavo galima įsigyti bilietus.

Pandėlio siaurojo geležinkelio stotis buvo svarbiausia siaurojo geležinkelio ruože, jai suteikta IV kategorija. 1925–1929 m. stoties viršininkai buvo Petras Kalvėnas ir Juozas Miklaševičius, abu atleisti už sukčiavimą. Nuo 1930 m. viršininką laikinai pavadavo padėjėjas Kazys Valiulis, LCVA, f. 1160, ap. 5, b. 1864, l. 7. 1932 m. stoties viršininku paskirtas Pranas Zurlys, iki tol dirbęs Kazlų Rūdos stoties siaurojo geležinkelio stoties viršininku. LCVA, f. 1160, ap. 5, b. 455, l. 170.

1941 m. užėjus vokiečiams, vietoje IV kategorijos stočiai suteikta III klasė. Karo metais iš pafrontės į Pandėlio ligoninę buvo gabenami sužeisti kareiviai. Po karo geležinkelis dar veikė, tačiau 1960–1962 m. buvo uždarytas ir išardytas.

2021 m. minint Pandėlio 430 metų jubiliejų, per išlikusias tilto atramas sumontuotas metalinis tiltukas, ant jo pritvirtintas iš 2 mm storio metalo lakštų išpjautas garvežys ir du vagonai, šalia per upę nutiestas pėsčiųjų lieptas.

 Šaltiniai 

 Nuorodos 


Gelež
Kategorija:Rokiškio rajono savivaldybės geležinkelio stotys